Το βαλιτσάκι του μωρού- μέρος 2ο- μπανάκι!

Και αφού την αλλαξιέρα τη φτιάξαμε και οι βόλτες μας είναι πια ακόμα πιο ξένοιαστες, σειρά έχει το μπανάκι! Το οποίο ξεκινά αφότου «πέσει» ο ομφαλός και περάσουν και 2 μέρες – για να είμαστε σίγουτοι ότι η περιοχή έχει πλήρως επουλωθεί.

Θα μου πείτε το μπανάκι μπορεί και να έχει προηγηθεί από τις βόλτες ( εννοώ χρονικά στην ανάπτυξη του μωρού- είναι πολύ πιθανό ένα μωρό 15- 20 ημερών να έχει κάνει μπάνιο αλλά να μην έχει πάει βόλτα) και ναι! δε διαφωνώ. Αλλά σκεφτείτε τι ωραία θα είναι το μπάνιο μετά από μια απολαυστική βόλτα! Εξ ου και αποτελεί 2ο μέρος σ αυτή την παρουσίαση!

Πάμε, μετά από τις απαραίτητες διευκρινήσεις, να δούμε τι θα χρειαστεί το μωρό μας για το μπάνιο του!

Κατ’ αρχάς εξοπλισμό!

Μια μπανιέρα βρεφική- η δική μου πρόταση είναι αυτές που στηρίζονται σε δική τους, αυτόνομη βάση –αν η διαμόρφωση του μπάνιου σας σάς το επιτρέπει. Και για το μωρό είναι πιο επικοινωνιακό να παρατηρεί από εκεί σε μικρές ηλικίες και για εσάς θα είναι πιο εύκολο αφού δε θα χρειαστεί να είσαστε σκυμμένη-ος!

Στα πρώτα στάδια και όσο το μωρό είναι πολύ μικρό θα χρειαστείτε και ένα προσαρμοστή θέσης- μεγέθους ( είναι αυτό το «σαν κάθισμα» που μπαίνει μέσα στην μπανιέρα και συγκρατεί το μωρό).

Ο έλεγχος της θερμοκρασίας του νερού γίνεται με την έσω επιφάνεια του πήχη σας. Ωστόσο, ένα θερμόμετρο προσφέρει μια επιπλέον ασφάλεια ( αρκεί να είναι έμπιστο και να λειτουργεί καλά) αλλά και ένα παιχνίδι αφού πολλά απ’ αυτά που κυκλοφορούν στο εμπόριο είναι χαριτωμένα ζωάκια ή άλλα παιχνίδια.

Το νερό ασφαλώς και δε θα πρέπει να ξεπερνά σε ύψος το όριο ασφαλείας που υπάρχει στις μπανιέρες και το μωρό **ΠΟΤΈ** δε θα πρέπει να μένει χωρίς επίβλεψη και μάλιστα χωρίς να το κρατάτε.

Το αφρόλουτρο ( γιατί περί αυτού πρόκειται βεβαίως βεβαίως!!!) γίνεται με ένα βρεφικό προϊόν κατάλληλο για σώμα και μαλλιά – ή κεφάλι, ανάλογα τι διαθέτει το μικρό θαυματάκι που έχουμε μπροστά μας!

Η ποσότητα πρέπει να είναι τέτοια που να επαρκεί για όλο το κορμί και ο καθαρισμός να ΜΗΝ αφήνει υπολείμματα σαπουνιού στο δέρμα. Κατά τη διάρκεια του αφρόλουτρου φροντίστε ώστε να ξεπλυθούν όλες οι τυχόν πτυχές στο κορμάκι του , κάτω από το λαιμό, στα ποδαράκια κτλ καθώς και να καθαριστεί η περιγεννητική περιοχή.

Αφού παίξετε, πλυθείτε, πλατσουρίσετε, καθαριστείτε και μοσχομυρίσετε, σειρά έχει το στέγνωμα και η ενυδάτωση. Ο καλύτερος τρόπος να διατηρηθεί ο δερματικός φραγμός- που είναι η ασπίδα του δέρματος έναντι στην είσοδο μικροοργανισμών και που πολύ θέλουμε να τον διαφυλάξουμε – είναι το σκούπισμα με την πετσέτα να γίνεται **ταμποναριστά και απαλά** και στη συνέχεια να προστίθεται **βρεφικό λάδι σώματος** που θα απλώνεται σε όλο το κορμί. Προμηθευτείτε το βρεφικό λάδι- σε συνεννόηση με το Παιδίατρο για τη σωστή και κατάλληλη επιλογή, ασφαλώς- και χαρίστε στο μωρό σας απολαυστικό μασάζ, ενώ συγχρόνως διαφυλάσσεται ο δερματικός φραγμός και αρωματίζεται το κορμί. Επιπλέον, το μωρό ανακουφίζεται από τυχόν κωλικούς- ειδικά αν το λάδι έχει και χαλαρωτικές ιδιότητες στη σύνθεσή του!

Η περιγγενητική περιοχή χρειάζεται, επίσης, περιποίηση μετά το μπάνιο με τη διαφορά ότι η περιοχή αυτή θα πρέπει να είναι **απόλυτα στεγνή** προτού μπει η πάνα, ώστε να αποφευχθεί οποιοσδήποτε κίνδυνος ανάπτυξης υγρασίας και εν συνεχεία παρατρίμματος κτλ. Φροντίστε, λοιπόν, η κρέμα που θα επιλέξετε να **απορροφάται γρήγορα** και να **αφήνει το δέρμα να αναπνέει**. Ξαναείπαμε ότι στο εμπόριο υπάρχουν άπειρες- και ακόμα περισσότερες- κρέμες. Η συμβουλή του Παιδιάτρου για την επιλογή είναι παραπάνω από απαραίτητη καθώς όχι μόνο η περιοχή είναι ευαίσθητη αλλά η λάθος κρέμα μπορεί να προκαλέσει σημαντικές βλάβες.

Και τι θα ήταν το αφρόλουτρο χωρίς μουσική? Τραγουδήστε του ή βάλτε το «δίσκο» να παίζει κάτι χαλαρωτικό ενώ κάνει μπάνιο. Βοηθά μωρό σας να χαλαρώσει.

Και κάτι τελευταίο! Το μπάνιο αποτελεί βασικό και κρίσιμο στοιχείο της καθημερινότητας του μωρού. Εντάξτε το στη ρουτίνα του- προ βραδινού γεύματος και ύπνου ιδανικά- και θα δείτε διαφορά στη διάθεση και στην ποιότητα του ύπνου του!

Καλό πλατσούρισμα, λοιπόν! Απολαύστε το! Μαζί με το μωρό σας!

